**ΔΗΜΟΣ ΜΟΣΧΑΤΟΥ- ΤΑΥΡΟΥ Ιανουάριος 2017**

**Διεύθυνση Κοινωνικών Υπηρεσιών,**

**Πολιτισμού, Παιδείας, Αθλητισμού**

**Αρ. πρωτ. Δ.Υ**

**Προς:**

**Τμήμα Υποστήριξης Συλλογικών**

**Οργάνων και δημοτικών παρατάξεων**

**Απολογισμός πεπραγμένων 2015**

**Α. ΚΟΙΝΩΝΙΚΟ ΠΕΔΙΟ: Αλληλεγγύη για όλους**

**Α1. Κοινωνική Πρόνοια**

Όλα τα προγράμματα και οι παρεμβάσεις συνεχίζονται και επεκτείνονται:

* **Κοινωνικό Παντοπωλείο** σε συνεργασία με την Αρχιεπισκοπή Αθηνών με 575 ωφελούμενες οικογένειες. Εκτός του Κοινωνικού Παντοπωλείου η συνεργασία με την Αρχιεπισκοπή Αθηνών διευρύνθηκε με την επιτυχημένη δραστηριότητα του «Κέντρου Δημιουργικής Απασχόλησης Παιδιών» που λειτουργεί σε ιδιόκτητο κτίριο του Δήμου για μικρά παιδιά οικογενειών που πλήττονται από την κρίση
* **Τράπεζα Τροφίμων** με 330 ωφελούμενες οικογένειες,
* **Βοήθεια στο Σπίτι** με 95 ωφελούμενες οικογένειες,
* **Γωνιά αλληλεγγύης** με 310 ωφελούμενες οικογένειες,
* Συμβουλευτική και ψυχολογική υποστήριξη, νοσηλευτική και κοινωνική φροντίδα μοναχικών ηλικιωμένων στο σπίτι τους,
* Διανομή προϊόντων για άτομα που διαβιούν σε συνθήκες ακραίας φτώχειας για συμμετοχή στο **πρόγραμμα επισιτιστικής βοήθειας**. Το πρόγραμμα αποτελεί κοινωνική σύμπραξη με την Περιφέρεια Αττικής και με άλλους Δήμους εταίρους.
* Υλοποίηση «Προγράμματος για την ασφάλεια και βελτίωση των συνθηκών διαβίωσης ηλικιωμένων εντός της οικίας τους»
* Συγκέντρωση- διανομή σε συστηματική βάση αλλά και σε έκτακτες περιπτώσεις τροφίμων, σχολικών ειδών, ειδών προσωπικής υγιεινής, παιδικών υποδημάτων κλπ σε συνεργασία με διάφορους φορείς.
* Υλοποίηση του προγράμματος **«Θέατρο κατ’ οίκον»** για τα μέλη του προγράμματος «Βοήθεια στο Σπίτι» σε συνεργασία με το Εθνικό Θέατρο.
* Διανομή μαγειρεμένων μερίδων φαγητού σε απόρους σε συνεργασία με τη **«Σπιτική Κουζίνα».**

Επιπρόσθετα συνεχίζεται σε συστηματική βάση η συγκέντρωση και διανομή τροφίμων μακράς διάρκειας, ρούχων, ειδών προσωπικής υγιεινής, παιδικών υποδημάτων και σχολικών ειδών για τους μαθητές.

Οι χορηγήσεις τροφίμων δεν βασίζεται μόνο σε χορηγίες και δωρεές επιχειρήσεων, φορέων και κατοίκων. **Διατίθεται ένα σημαντικό ποσόν από το ταμείο του Δήμου για την αγορά τροφίμων** ώστε να καλύπτονται οι βασικές καταγεγραμμένες ανάγκες των ευπαθών ομάδων που για το 2015 ανήλθε σε 50.000 ευρώ

Ο Δήμος ανταποκρίθηκε με επιτυχία από το φθινόπωρο του 2015 σε μία νέα προνοιακή αρμοδιότητα με την ίδρυση και λειτουργία **δύο** **νέων γραφείων: το γραφείο Προνοιακών Επιδομάτων και το γραφείο Εξυπηρέτησης Ανασφάλιστου Πολίτη** με εκατοντάδες διαφορετικών περιπτώσεων.

**Α2 Πρόληψη και προαγωγή υγείας**

* Πρόγραμμα **διαγνωστικών εξετάσεων** κατά του καρκίνου του παχέος εντέρου, μαστογραφίες και Τεστ Παπανικολάου σε συνεργασία με νοσοκομειακές μονάδες και οργανισμούς υγείας.
* Οι **αιμοδοσίες** στο Μοσχάτο και τον Ταύρο συγκέντρωσαν υψηλή συμμετοχή εθελοντών αιμοδοτών με 90 φιάλες αίματος.
* Πραγματοποιήθηκαν **Βιωματικά Εργαστήρια για παιδιά**, συνεργασίες με τα σχολεία για διάφορα προγράμματα όπως για την πρόληψη της βίας στο σχολείο, τις σχέσεις εφήβου οικογένειας και τη συγκέντρωση τροφίμων
* Υλοποιήθηκε πρόγραμμα για τη «Συναισθηματική Ανάπτυξη σε μαθητές», του προγράμματος «Παιδ(ε)ιατροφή» με συμμετοχή σε έρευνα για την παιδική κακοποίηση- Lumos σε συνεργασία με το «Ινστιτούτο Υγείας του Παιδιού».
* Διεξήχθησαν επιστημονικές συμμετοχές σε **σημαντικά φόρουμ** όπως στα συνέδρια του «Παγκόσμιου Οργανισμού Υγείας», του «Εθνικού Διαδημοτικού Δικτύου Υγιών Πόλεων» και του «Συμβουλίου Ισότητας των Φύλων».

**Α3 Δράσεις για τους ανέργους**

* Υλοποιήθηκαν δράσεις, σε συνεργασία και στα πλαίσια του **Τοπικού Συμφώνου Απασχόλησης,** με θέμα «Απασχόληση Ανέργων και Νέων Επιστημόνων στα πεδία Προστασίας του Περιβάλλοντος και Ορθολογικής Διαχείρισης φυσικών και Ενεργειακών Πόρων».
* Διοργανώθηκαν **πέντε ημερίδες** με θέματα όπως: «Ημέρες Καριέρας», , «Δικτύωση με τοπικούς & παραγωγικούς φορείς» «Θεματικό Εργαστήρι: Εταιρική Κοινωνική Ευθύνη και Περιβάλλον» κλπ
* Συνάφθηκε σύμβαση με το ΙΝΕ /ΓΣΕΕ για την υλοποίηση του Προγράμματος «Δίκτυο Υπηρεσιών Πληροφόρησης και Συμβουλευτικής Εργαζομένων».

**Β. ΠΟΛΙΤΙΣΜΟΣ: Καλλιτεχνική εκπαίδευση και πολιτιστική δημιουργία**

Όπως αναλυτικά αναφέρεται στον απολογισμό του Πνευματικού Κέντρου, κυρίως, και της Κοινωφελούς Επιχείρησης, συνεχίζουν τη λειτουργία τους, με πάνω από **1.400 συμμετοχές, όλα τα πολιτιστικά σύνολα και τα καλλιτεχνικά εργαστήρια** με: Δύο Ομίλους Παραδοσιακών και Ελληνικών Λαϊκών Χορών, δύο Χορωδίες και Ορχήστρα, εργαστήρια Ζωγραφικής για παιδιά, εφήβους και ενήλικες, Εργαστήριο Κεραμικής, εργαστήριο εικαστικού κοσμήματος, εργαστήριο βιτρώ, Εργαστήριο Αγιογραφίας, Θεατρικό Εργαστήρι και Θεατρική ομάδα, Ομάδες Θεατρικού παιχνιδιού, Τμήματα μπαλέτου και μοντέρνου χορού, Εργαστήριο Υφαντικής και Εργαστήριο Καλλιτεχνικής Φωτογραφίας.

Όλα τα εργαστήρια και οι καλλιτεχνικές ομάδες παρουσιάζουν ενδιαφέρουσες εκδηλώσεις σε όλη τη διάρκεια του χρόνου όπου παρουσιάζουν το καλλιτεχνικό και πολιτιστικό έργο της κάθε περιόδου. Επίσης, οι δύο βιβλιοθήκες στο Μοσχάτο και τον Ταύρο ανοικτές στην τοπική κοινωνία και με εκδηλώσεις για τα παιδιά.

Οι πολιτιστικοί θεσμοί του Δήμου διακρίθηκαν το 2015 από μία σημαντική απήχηση σε τοπικό, υπερτοπικό και εθνικό επίπεδο με βάση την ακτίνα δράσης τους.

**Οι τοπικής εμβέλειας θεσμοί:**

* **Μαθητικό φεστιβάλ** όπου το 2015 παρουσιάσθηκαν οι πολιτιστικές και καλλιτεχνικές δράσεις 30 σχολικών μονάδων του Δήμου όλων των βαθμίδων.
* **Χριστουγεννιάτικες εκδηλώσεις**: Εορταστικές εκδηλώσεις στις δύο κοινότητες με μεγάλη ποικιλία (θέατρο, μουσική, κινηματογράφος happenings κλπ) που διήρκεσαν είκοσι ημέρες και ήταν προσανατολισμένες στις παιδικές ηλικίες
* **Πλήθος εκδηλώσεων** σε όλους τους τομείς της τέχνης και του πολιτισμού (μουσική, χορός, θέατρο, εκθέσεις, αφιερώματα, ημερίδες, κλπ).

**Οι περιφερειακής εμβέλειας θεσμοί:**

* **Ταύρεια**: Το 2015 πραγματοποιήθηκαν σημαντικές εκδηλώσεις μεγάλης κλίμακας και δημοφιλών ονομάτων αλλά και με συμμετοχή τοπικών καλλιτεχνικών δυνάμεων του Δήμου.
* **Διαδημοτικό φεστιβάλ θεάτρου**: Θεσμός υψηλής θεατρικής τέχνης με τη συμμετοχή θεατρικών ομάδων Δήμων της Αττικής που πραγματοποιήθηκε την καλοκαιρινή περίοδο στο σινέ «Μασκώτ» στον Ταύρο και επαναλήφθηκε το φθινόπωρο στο Πολιτιστικό Κέντρο στο Μοσχάτο με υψηλή ποιότητα στις δύο παραγωγές που παρουσιάσθηκαν και με μεγάλη συμμετοχή θεατών.
* Κινηματογραφικές επιλεγμένες προβολές στους **δύο δημοτικούς θερινούς** **κινηματογράφους**. Το καλοκαίρι του 2015, όπως αναλύεται στον απολογισμό της Κοινωφελούς Επιχείρησης του Δήμου, προβλήθηκαν πολλές ταινίες πρώτης προβολής με ψηφιακή κινηματογραφική μηχανή για υψηλή ποιότητα θέασης με αποτέλεσμα να αυξηθούν τα εισιτήρια και να επιτευχθεί καλύτερο οικονομικό αποτέλεσμα.

Πανελλαδικής εμβέλειας θεσμός αποτελεί το **Καρναβάλι** που αποτελεί έναν πολύχρονο αναγνωρισμένο θεσμό, με υψηλό δείκτη συμμετοχής, σημαντικές εκδηλώσεις και πλήθος θεατών στις μεγάλες παρελάσεις. Το 2015 στην μεγάλη παρέλαση παρουσίασε **35 ομάδες με συνολικό αριθμό συμμετοχής 2.600** μεταμφιεσμένων.

**Γ. ΠΑΙΔΕΙΑ: Υποστηρικτικές εκπαιδευτικές διαδικασίες και δια βίου μάθηση**

Τρεις εκπαιδευτικοί θεσμοί ιδιαίτερης σημασίας λειτούργησαν με επιτυχία, υψηλή συμμετοχή και χωρίς καμία επιβάρυνση για τους ενδιαφερόμενους.

• **Κοινωνικό Πανεπιστήμιο**

Οι πολίτες και ιδιαίτερα οι νέοι έχουν πρόσβαση σε προγράμματα εκπαίδευσης και μάθησης ικανά να τους προσφέρουν διεξόδους και ευκαιρίες επαγγελματικής κατάρτισης με ποιότητα και συνέπεια.

Το 2015 διοργανώθηκαν τρεις κύκλοι με συμμετοχή 90 ενδιαφερομένων σε διάφορα θεματικά πεδία όπως: «Η παγκοσμιοποίηση και οι επιπτώσεις της στον Έλληνα καταναλωτή», «Ολοκληρωμένη επιχειρηματικότητα για μικρές και μεσαίες επιχειρήσεις» και «Ανάπτυξη της δημιουργικότητας σε ατομικό και επαγγελματικό επίπεδο».

• **Κέντρο Δια Βίου Μάθησης**

Το 2015 διοργανώθηκαν σεμινάρια με υψηλή συμμετοχή 420 ενδιαφερομένων σε ιδιαίτερα ενδιαφέροντα θεματικά πεδία: οικονομία – επιχειρηματικότητα, νέες τεχνολογίες, ποιότητα ζωής – περιβάλλον, γλώσσα και επικοινωνία, κοινωνικές δεξιότητες, πολιτισμός και τέχνη και προγράμματα ευάλωτων κοινωνικά ομάδων.

• **Κοινωνικό φροντιστήριο- μαθήματα ενισχυτικής διδασκαλίας**

Με στόχο την ενίσχυση των μαθητών στα μαθήματα χωρίς κόστος και με την υποστήριξη ενός δικτύου εθελοντών εκπαιδευτικών και φορέων (Ένωση Ελλήνων Φυσικών, Μαθηματική Εταιρεία κλπ), έγιναν μαθήματα σε όλες στις βαθμίδες εκπαίδευσης. Επίσης, διοργανώθηκαν Προγράμματα Διαδικτυακού Κοινωνικού Φροντιστηρίου με δωρεάν On line φροντιστηριακά μαθήματα για μαθητές Δημοτικού, Γυμνασίου και Λυκείου.

**Δ. ΑΘΛΗΤΙΣΜΟΣ με έμφαση στον ερασιτεχνικό, μαθητικό και μαζικό αθλητισμό**

Ο Αθλητικός τομέας του Δήμου έχει διαμορφώσει ένα ισχυρό αθλητικό δίκτυο που περιλαμβάνει μία μεγάλη ποικιλία προγραμμάτων και διοργάνωσης αθλητικών θεσμών με μεγάλη διασπορά σε όλο το Δήμο και με ιδιαίτερα υψηλή συμμετοχή ενδιαφερομένων όλων των ηλικιών που ξεπέρασαν τα **900 ενεργά μέλη** για το 2015. Πιο συγκεκριμένα:

* + Αθλητικά προγράμματα για **ενήλικες** με Αεροβική, Pilates, Zumba, Βody Τonic, μυϊκή ενδυνάμωση.
  + Αθλητικά προγράμματα για **εφήβους** με Ρυθμική γυμναστική, χορευτική γυμναστική, αντισφαίριση και Γυμναστήριο-βάρη.
  + Αθλητικά προγράμματα για **παιδιά** με Ρυθμική γυμναστική, χορευτική γυμναστική, Αντισφαίριση, Tae-Kwo-Do
  + Προγράμματα άθλησης για την τρίτη ηλικία
  + Αθλητικές εκδηλώσεις των τμημάτων **μαζικής άθλησης**: αεροβικής γυμναστικής, pilates, just dance, tae-kwo-do, τμημάτων γυμναστικής γ΄ ηλικίας , λαϊκών χορών
  + **Αθλοδιακοπές**: πρόγραμμα καλοκαιρινής δημιουργικής απασχόλησης παιδιών ηλικίας 6-12 ετών σε τέσσερεις περιόδους σε κλειστούς και ανοικτούς αθλητικούς χώρους στο Μοσχάτο και τον Ταύρο. Το καλοκαίρι του 2015 η συμμετοχή έφθασε **τα 780 παιδιά**
  + **Αθλητικά γεγονότα** μαζικού αθλητισμού
  + **Σχολικοί αγώνες** με αγώνες μπάσκετ, βόλεϊ, ποδοσφαίρου, χάντμπολ, πινγκ-πονγκ
  + **Αθλητικοί θεσμοί** και άλλες διάφορες εκδηλώσεις: Τερζάκεια:-Πρωτάθλημα επτραπέζιας αντισφαίρισης, χριστουγεννιάτικο τουρνουά ακαδημιών ποδοσφαίρου, αγώνες δρόμου κλπ

**Ε. Υψηλή αξιοποίηση εγκαταστάσεων, μεγάλη ποικιλία διοργανώσεων και διευρυμένη κλίμακα συνεργασιών**

Το 2015 αξιοποιήθηκαν με αποτελεσματικό τρόπο οι δημοτικές εγκαταστάσεις και υποδομές σε κοινωνικοπολιτιστικό και αθλητικό επίπεδο με αποτέλεσμα να διοργανωθούν ή και να φιλοξενηθούν εκδηλώσεις και γεγονότα κάθε μορφής και περιεχομένου πραγματοποιώντας **πολύπλευρες συνεργασίες και αποτελεσματικές συνέργειες.**

Αυτή η ποικιλία διεξαγωγής γεγονότων προσδίδει στην πόλη έναν ιδιαίτερο δυναμισμό με μία καθημερινή λειτουργία και κίνηση σε επίπεδο της **κοινωνικής, πολιτιστικής, καλλιτεχνικής, εκπαιδευτικής και αθλητικής ζωής.**

Στο κτίριο του Πολιτιστικού Κέντρου “Θεόδωρος Αγγελόπουλος» (που αποτελεί το βασικό χώρο εκδηλώσεων), τόσο στην κεντρική του αίθουσα όσο και στην αίθουσα Δημοτικού Συμβουλίου, διοργανώθηκαν **265 εκδηλώσεις- γεγονότα** κάθε είδους στη διάρκεια του 2015.

Σε όλους τους χώρους του Δήμου (αίθουσα 7 Δημ. Σφαγείων, αθλητικοί χώροι κλπ) στο ίδιο χρονικό διάστημα, το σύνολο των εκδηλώσεων- γεγονότων **ξεπέρασαν τις 410** που σημαίνει ότι, κάθε ημέρα του χρόνου πραγματοποιείται, κατά μέσον όρο, τουλάχιστον μία εκδήλωση.

Χαρακτηριστικές **κατηγορίες εκδηλώσεων, παρεμβάσεων και γεγονότων** που διοργανώθηκαν ή φιλοξενήθηκαν σε χώρους του Δήμου με ελεύθερη είσοδο:

* Παρεμβάσεις για την πρόληψη και προαγωγή υγείας
* Διαγνωστικές ιατρικές εξετάσεις
* Εκδηλώσεις για την ενδοσχολική βία, την παραβατικότητα και τις εξαρτήσεις
* Εκδηλώσεις για διατροφή και διαιτολογία
* Κοινωνικό πανεπιστήμιο, προγράμματα Δια Βίου Μάθησης και ημέρες καριέρας
* Θεατρικές παραστάσεις και φεστιβάλ, παραστάσεις θεάτρου σκιών και θεατρικό παιχνίδι
* Συναυλίες μουσικής, χορωδιακές και ορχηστρικές εκδηλώσεις
* Παραστάσεις μοντέρνου και παραδοσιακού χορού
* Εκθέσεις εικαστικών, φωτογραφίας, οργανοποιίας και γελοιογραφίας
* Παρουσιάσεις και εκθέσεις βιβλίων
* Αθλητικά τουρνουά, προγράμματα και διοργανώσεις μαζικού, ερασιτεχνικού και σχολικού αθλητισμού
* Συνέδρια, ημερίδες και σεμινάρια κατάρτισης
* Ενημερωτικές συναντήσεις, δωρεάν μαθήματα και εργαστήρια
* Βραβεύσεις, αφιερώματα, απονομές
* Συγκέντρωση τροφίμων και bazaar
* Εορταστικές και επετειακές εκδηλώσεις
* Συνεστιάσεις, χοροεσπερίδες, γλέντια

Οι συνδιοργανώσεις εκδηλώσεων διεξήχθησαν με όλες τις δυνατές εκδοχές και μορφές συνεργασιών με ποικιλία φορέων και οργανώσεων από όλους τους τομείς:

* με οργανισμούς **του Δημόσιου τομέα** όπως π.χ. με το Υπουργείο Παιδείας, με τη Περιφέρεια Αττικής, με άλλους Δήμους του κέντρου και της περιφέρειας.
* με φορείς του **ιδιωτικού τομέα**, με πολιτιστικές **εταιρείες και ιδρύματα** (π.χ. Ίδρυμα Κακογιάννη, Κέντρο Πολιτισμού Ιδρύματος Νιάρχου),
* με οργανώσεις **τρίτου τομέα** όπως:

 Εθνικοτοπικοί **σύλλογοι** (π.χ. Σύλλογος Κρητών, Σύλλογος Ποντίων)

 **Σχολεία**, ενώσεις και σύλλογοι γονέων όλων των βαθμίδων της εκπαίδευσης

 **Καλλιτεχνικοί και πολιτιστικοί οργανισμοί** (π.χ., Εθνική Λυρική Σκηνή, Εθνικό Θέατρο- «Θέατρο κατ΄ οίκον», Ίδρυμα Κακογιάννη)

 **Σύλλογοι και ενώσεις εθνικής κλίμακας** (π.χ. Ένωση Ελλήνων Φυσικών, Ένωση Ελλήνων Εφοπλιστών, Ελληνικό τμήμα της ΙΒΒΥ-Παιδικό Βιβλίο, Εθνικό Σύστημα Ανταποδοτικής Ανακύκλωσης, Κέντρο On line εκπαίδευσης- ΑΡΝΟΣ )

 **Μη Κυβερνητικές Οργανώσεις** κοινωνικής φροντίδας (π.χ ΜΚΟ Praxis, Σύλλογος «Φλόγα»)

 **Νοσοκομειακές μονάδες και οργανισμοί υγείας** (π.χ. Αττικό Νοσοκομείο, Παιδική Πολυκλινική, Ελληνική Αντικαρκινική Εταιρεία, Κέντρο Πρόληψης Μαστού, «Μαζί για το παιδί»)

 **Θεραπευτικά προγράμματα** ( π.χ. «Νόστος»)

 **Αθλητικά σωματεία** και ομάδες της πόλης και της ευρύτερης περιοχής

 **Φιλανθρωπικές κινήσεις** και πρωτοβουλίες αλληλεγγύης

 **Επαγγελματικές ενώσεις** και σωματεία εργαζομένων

 **Πολιτικά κόμματα**, νεολαίες, δημοτικές κινήσεις και κινήσεις ειρήνης

 **Πρωτοβουλίες πολιτών**, τοπικές συσπειρώσεις, παρεμβάσεις εθελοντών

Πολλές εκδηλώσεις και γεγονότα που **φιλοξενήθηκαν διοργανώθηκαν από υπερτοπικούς φορείς** ενώ σε ορισμένες περιπτώσεις από οργανισμούς εθνικής και διεθνούς εμβέλειας. Παρατίθενται έξι χαρακτηριστικές περιπτώσεις συλλογικοτήτων διαφορετικού περιεχομένου των οποίων φιλοξενήθηκαν οι δραστηριότητες τους. Δραστηριότητες και εκδηλώσεις που αναδεικνύουν τη διευρυμένη ποικιλία δράσεων και λειτουργιών :

* Παγκόσμιο Συνέδριο Αυτοδυτών και Συνέδριο Ενάλιας Αρχαιολογίας
* Ένωση Ελλήνων Οργανοποιών και έκθεση οργάνων
* Σωματείο εργαζομένων Forthnet
* Σύλλογος φίλων παιδικού παιχνιδιού Lego
* Σύνδεσμος Κριτών Καλαθοσφαίρισης
* Πανελλήνια Λέσχη φίλων Μπαρτσελόνα

**Οι δημοτικές υποδομές και εγκαταστάσεις αξιοποιούνται** με τον καλύτερο τρόπο καθώς διοργανώνονται εκδηλώσεις κοινωνικού, πολιτιστικού, εκπαιδευτικού και αθλητικού περιεχομένου.

**Εκδηλώσεις με ελεύθερη είσοδο που δεν έχουν κερδοσκοπικό χαρακτήρα** και δίνουν τη δυνατότητα σε φορείς, συλλόγους και κινήσεις πολιτών να παρουσιάσουν το έργο τους ικανοποιώντας την ανάγκη για έκφραση και δημιουργία.

Ο Προϊστάμενος της Διεύθυνσης

Γιάννης Ιωαννίδης